Al Capone

Alphonse Gabriel Capone (1899–1947), best kjent som  Al «Scarface» Capone, var en amerikansk gangster i 1920- og 1930-årene. 


== «Scarface» blir født ==
Al Capone ble født i Brooklyn i New York. Foreldrene hans het Gabriel og Teresa Capone, som hadde innvandret fra Italia til USA i 1893. Al hadde åtte søsken. Gabriel, faren til Al, holdt på i salongen sin hvor han jobbet som frisør. Al ble utvist fra skolen i sjette klasse, etter at han hadde banket opp læreren sin og senere også blitt banket selv av rektoren.
Alphonse mente, som mange andre amerikanske barn, at USA var mulighetenes land, og også at det viktigste var å få makt. Men dette viste seg å være vanskelig da folk begynte å diskriminere ham pga. hans etniske bakgrunn. De «helamerikanske» elevene så ned på de utenlandske og arbeiderklassebarna. Capone konkluderte derfor med at den eneste måten han kunne få det som han ville, var å kreve det på kriminelt vis.
Capone tok mange forskjellige jobber, men sitt virkelige kall fikk han da han ble ansatt av Johnny Torrio (1882–1957) i en bar som vennen hans eide. Capone hjalp Torrio som «tok seg av» folk som ikke kunne eller ville betale tilbake sine lån, og det var i denne perioden at Al ble medlem i den såkalte «James Street-gjengen». Ikke lenge etter møtte han Mae Coughlin (1897–1986), som han fikk sønnen Albert Francis «Sonny» Capone med. Paret giftet seg 18. desember 1918.


== Suksess i Chicago ==
I 1919 tok livet hans en ny vending. Dette var ved begynnelsen av «forbudstiden», da produksjon og salg av sprit var forbudt i USA. Samme år dro Capone fra Brooklyn til Chicago for å unngå tiltale for mord, gambling, prostitusjon og spritsalg. Han forlot James Street-gjengen, og ble i stedet medlem i Five Points Gang, der han ble hovedassistenten til sin gamle venn Johnny Torrio. Al ble arrestert gjentatte ganger, men slapp fengsel da Torrio alltid fikk ham ut etter kort tid.
Da Torrio rømte fra USA, ble Capone sjef for den ulovlige sprithandelen i gjengen. Motstanden mot spritforbudet var økende i samfunnet, noe Capone tjente gode penger på, og han fortalte selv til en reporter at «Jeg tjener penger ved å tilfredsstille folk. Hvis jeg bryter loven, blir mine kunder … noen av de beste menneskene i Chicago, like skyldige som meg.» («I make money by supplying a public demand. If I break the law, my customers … some of the best people in Chicago, are as guilty as me.»)
Al beskyttet alt han eide og som han interesserte seg for. Han hadde mange voldelige oppgjør med andre rivaliserende familier/gjenger. Han var kjent for å drepe forretningspartnere som han anklaget for å svindle han eller annet. For eksempel drepte han på St. Valentines dag i 1929 syv medlemmer av George «Bugs» Morans gjeng i en garasje i Chicago. Han tydde også til vold og trusler når han skulle ta over småbutikker så vel som store firmaer. Etter hvert som Capones profitt økte, ble han i manges øyne mer og mer en respektert forretningsmann enn slem kriminell. Mange, til og med politimedlemmer, begynte å se opptil ham og beundre ham. Mellom 1927 og 1931, ble han ansett som en av de mektigste og mest innflytelsesrike menn i Chicago.
Men «Scarface» var på ingen måte verd beundringen han fikk. Også i rollen som respektert forretningsmann var han en kaldblodig kriminell, og ansvarlig for drap på hundrevis av mennesker. Videre bestakk han guvernører, borgermestere og andre mektige mennesker for å slippe innblanding i arbeidet sitt. I tillegg til bestikkelsene, sendte han også ut gjengmedlemmer for å true folk til å stemme på personene han hadde «kjøpt».


== En samfunnstrussel ==

Store deler av USA begynte etter hvert å se på Capone som en trussel, inkludert befolkningen i Chicago. På 1920-tallet ga president Herbert Hoover sin sekretær i oppdrag å finne en måte å få stoppet Capone og stilt ham for retten. Som så mange ganger tidligere i karrieren, kom Capone seg ut av fengsel, men like fullt var karrieren hans nå på hell. Grunnen var at flere og flere av hans egne mislikte ham stadig mer og fordi USA nå hadde gått inn i «Den store depresjonen», som var preget av stor arbeidsløshet og dårlige økonomiske tider.
Da U.S. Treasury gravde dypere i Capones kriminelle historie, fant de mer enn nok av beviser til å sende ham i fengsel for skatteunndragelse. I oktober 1931 ble Capone dømt til ti års straffarbeid. Først tilbrakte han to år i Atlanta i Georgia, senere ble han sendt til Alcatraz Island i San Francisco, California.
Etter å ha blitt løslatt på prøve i 1939 tilbrakte han resten av livet sitt i leiligheten i Palm Island i Florida, der han døde av hjertestans 25. januar 1947, 48 år gammel.


== Al Capone i populærkulturen ==
Det har blitt laget syv filmer om Al Capones liv: Al Capone, The Rising of Al Capone, The Shot, The Rising Enemy, The War, The Lost Honor, Scarface (1932, hvor hovedpersonen (Al Capone) var gitt navnet til Antonio «Tony» Camonte).


== Referanser ==


== Litteratur ==
Laurence Bergreen (1996). Al Capone. Ein amerikanischer Mythos (tysk). München: Herbig. ISBN 3-7766-1967-8. 
Neil Elliott (1985). My years with Capone: Jack Woodford and Al Capone (engelsk). Seattle: Woodford Memorial Editions. ISBN 0-9601574-4-1. 
Fred D. Pasley (1931). Al Capone. The Biography of a Self-Made Man (engelsk). Faber. ASIN B000Z653OM. 
Robert J. Schoenberg (2001). Al Capone. Die Biographie (tysk). Düsseldorf: Albatross. ISBN 3-491-96042-8. 


== Eksterne lenker ==
(en) Al Capone – kategori av bilder, video eller lyd på Commons 
(en) Al Capone – galleri av bilder, video eller lyd på Commons 
(en) Al Capone på Internet Movie Database 
(en) Al Capone hos The Movie Database